Manne se kruistog - 'meer trane as sweet op teerpad' | News24
Manne se kruistog - 'meer trane as sweet op teerpad'
=Pastoor Marius Swanepoel (agter) en Heinrich Basson by die houtkruis. Foto: HEILIE COMBRINCK
Dit vra meer as fisiese fiksheid om 'n houtkruis - van 2.3 meter lank en 21kg oor 'n afstand van sowat 20km te dra. Jy moet ook geestelik "fiks" wees vir dié uitdaging.
'n Groep van 10 mans het vroeër vanjaar 'n ses-dag tog aangepak vanaf Uitenhage na Middelburg. Stappare het op 'n aflosbasis die kruis, wat 'n wiel aan die onderkant het, te trek of stoot. Dié kruistog staan bekend as die 352 Walk for Jesus, wat aangepak is op pad na die Mighty Men konferensie.
"Die roete van ons eerste kruistog was oor 'n afstand van 352 kilometer. Dit was taai, maar 'n lewensveranderende ervaring," sê Heinrich Basson, een van die deelnemers en wie die kruis gemaak het.
"Die motief van die kruistog was om verby die mens te kyk wat dra, en te dink aan die offer wat vir jou op die kruis gemaak is," sê Basson.
Hy vertel dat die spanne soggens om 04:00 begin stap het en dan so skuins voor 18:00 ge-stop het.
"Elke dag op die pad was vol seëninge. Die gebeure was amper onwerklik. Maar dit is hoe die Here werk," sê Basson.
Party mense het die kruis getrek en ander het dit gemakliker gevind om dit te stoot. Deelnemers het daagliks 'n lys van gebedsversoeke gekry, so daar is al die pad geloop en bid terwyl die kruis voortbeweeg.
"Dit is mos stil daar in die Karoo-vlaktes. Daar gaan 'n gebed sommer reguit Hemel toe," sê Basson.
Pastoor Swanepoel van VEK Ebenhaezer, die gemeente wat die kruistog aangepak het, sê dit is ironies dat indien hulle sonder die kruis sou stap, verbygangers heel waarskynlik sou dink die manne se motor het iewers gaan staan.
"Maar die kruis het mense vir 'n ander rede laat stop. Mense het gestop en gevra of hulle die kruis kan help dra. Daar was selfs 'n vrou wat aangedring het om ook met die kruis te stap. Haar man het later gesê 'kom vrou, dit is nou genoeg, ons moet nou aan-gaan,' maar sy het bly loop.
"'n Egpaar wat op pad was om hul oorlede seun se as elders te gaan strooi het gestop en met ons gesels. Daar het meer trane as sweet op die pad geval," sê Pastoor Swanepoel.
'n Paar kruistogte word beplan as uitreikprojekte. Twee van die roetes is onderskeidelik na Despatch en Jeffreysbaai.
Die span van 352 Walk for Jesus bedank al die besighede en individue wat die kruistog finansieël sowel as spiritueel ondersteun het.
"Dankie ook aan almal wat langs die pad gestop het om ons te ondersteun, hetsy met die dra van die kruis of finansiële bydraes," sê Pastoor Swanepoel.